**Žihľavový kód**

*"Kam zapadne slnko, keď je všetko biele..."*

*(Fragmenty, Pavol Ušák-Oliva)*

 Jej vlasy boli úplne biele. Vraj ich také mala celý život. Predávala vápno. Nemali hasnicu, len v kúte vykopanú veľkú jamu vystuženú foršňami a plechovými plátmi, do nej nahádzali kusy vápna a zaliali vodou. Miešaním sa neunúvali. Trvalo dlho, kým vykvasilo a dobublalo. Zakázali detiskám nadvihovať dekle, strašili horúcim peklom. Neverili ste im ho. Peklo by nebolo predsa biele. S nadšením ste vítali každého záujemcu, vtedy sa horúce peklo otváralo. Odprisahali by ste, že ste videli v bublinkách vyskakovať rožky a chvosty. Kupujúci došiel, babka si naložili kusy do zástere, poťažkali, ocenili, vysypali kupcovi do kýbla. Kupec zaplatil. Kto prv prišiel, mal kvalitnejšie. Spodok býval hrudkatý, aj murivo potom tak. Koho by to miatlo. Nikto sa nestaral o hydroxid vápennatý a prd vedeli aj o kysličníku uhličitom, hlavne, že nový dom bol jasný, malta tvrdá a všetko páchlo novotou.

 Predok modrej zástery mala permanentne biely a ako ruky vyžratý. Aj tak stávala pred jamou s tými drapľavými rukami v bok, maličká, čiperná, jedovatá, jazykom si vraj vedela obliznúť nos, zhlboka nasávala vôňu haseného vápna a rozjímala. Bola by sa bila za každú hrudku, ale korunu bolo treba viac.

 Fascinovala ju jeho vôňa. Vraj mala buket uhorkového šalátu. Zasoplené vnúčence prisprostasto pritakávali ako nad rozprávkou. Netušili, čo je buket ani uhorkový šalát, z tých sa robievali len rýchlokvašky. Ale ona vedela. Bývala celý svoj život pri kaštieli.

 Na dvore, čo mal plot spoločný s kaštieľom mala biele oleandre v obrovských kvetináčoch. O jeden bol na reťaz pripútaný vlčiak. To kvôli zlodejom vápna. Ale Rusom sa nepáčilo, keď dorážal do brány, okolo ktorej raz tiahli mestom, tak ho ubili pažbami. A ešte menej sa im páčilo, keď na druhý deň v parku kaštieľa vykopali spod paprndekla s vápnovým nápisom "Hrdina Červenej armády" zdochlinu. Dlho pripomínala so zdvihnutým ukazovákom, že keby to došetria, a nájdu vinníkov, už tu nikto nemuseli byť. Už tu nikto z nich ani nie je...

 Biele kvety oleandrov sú vraj jedovaté. Asi ako to vápno. Ak si predstavili peklo vo vápennej jame, tak pred bránou malo nasadené biele oleandre. A namiesto trojhlavého Kerbera tam stála ich babka s rukami vbok, lebo už nemali iného psa. Strážila jamu, oleandre a sprosté sliepky. Keby sa tých oleandrov nažerie hyd, pokape. Mali iba tie sliepky. Škúlili vypleštenými očami na bokoch svojich malých dutých hlavičiek s rozstrapkanou šišinou na každého. Motali sa po dvore a špinili ho do slimákov skrútenými fľakatými hovienkami.

 Pozorovali ich s Dadou a Relkom spod schodiska, kam zaliezali medzi kadejaké rárohy skryť sa pred prudkým slnkom, čo farbilo dvor ešte viac dobiela, ako iné. Chodili si tam zadudlovať. Na tajňáša, mali už predsa šesť. A polepené detské cumlíky v predných vreckách šatových zásteriek. A pod schodiskom skrýšu. Keď to vrelo. Aj keď mali šesť. Plánovali, že ak im zakážu dudle, obtrhajú oleandre a nakŕmia nimi tie zasrané sliepky.

 Leto znamenalo, že museli pomáhať so škridlami. Strýkovia Pišta a Laci ich vyrábali v dlhej pivnici. Mali formu. Na dva druhy. Sivé aj červenkasté. Riedku hmotu silou formovali do šablón. Čím silnejšie, tým kvalitnejšia škridla. Poopierané o stenu schli a potom ich bolo treba podávať cez maličké okienko do ulice kupujúcim. Robota pre krpatých. V čiernej pivnici bol raj. Chládok a odmena, porozpúčaná homola cukru. Krumpľového. Ale nedajboh nejakú škridlu rozbiť, alebo odbiť nechty, za ktoré sa škridly zachytávali o laty. To bolo kriku. Vždy sa utrafilo.

 Bratranca Relka babka za to priviazala ku kvetináču s oleandrom. Rozzúrený ho vtedy odtiahol doprostred dvora a ručal na ulicu. Vtedy už nemali vlčiaka, iba Relka. A babku, čo sa s nikým nesrala. Ani s Relkom. Bol biely od strachu. Bál sa, že ho hodia do tej vápennej jamy, lebo babka povedali, že na každú sviňu už v pekle voda vrie. Všetci videli, ako sa hasí vápno, aj to, že je hasené, ale nikdy nie je uhasené. Tak iste stále vrie...

 Vládli babka. S bielymi vlasmi a bielymi rukami, aj čoraz belšou zásterou, čo vedela odvážiť hrudy vápna.

 Len krv vraj mala modrú. Lebo bývali pri tom kaštieli. Ukazovala deťom vystúpené modré žily, na hánkach, na nohách, na vychudnutých pažiach. Verili jej tú farbu krvi. V podstate nemusíš byť pánom, stačí ti, ak bývaš pri kaštieli. A máš vo dvore biele peklo. A oleandre. Si pán. S modrou krvou.

 Keď si ju videla naposledy, nemala už žiadne vlasy. Skrútená v obrovskej posteli kričala od bolesti. Nevedeli jej pomôcť. Spod periny trčala hlava, bola iba jedna, prepadnutá a bezmocná, viedli od nej rovnobežné bavlnené modré pruhy, ako tie jej žily, ale tieto ju držali pod perinou ako mreže.

 Aj si chcela rodičom povedať, že jej asi chýba ten buket uhorkového šalátu, ale vápenná jama bola dávno zasypaná a zarastená obrovskou žihľavou. Márne si v nej pátrala po oleandroch, niektorú zimu museli vymrznúť. Aj Relkovi to prišlo ľúto.

 Z domu počuť nariekajúcu babku. Sprosté sliepky škúlia na troch tínedžerov. Bez Kerbera, bieleho pekla a oleandrov tu bolo zrazu pusto.

 Pod schody sa už nikto z vás nevošiel, aby sa skryl.

 Zapadajúce slnko oznamovalo koniec ďalšieho leta...

*Magdaléna Martišková*

*1.3.2001, 20-ročná*

*Ul. B. Němcovej 1906/7,*

*95501 Topoľčany*

*magdalena.martiskova@centrum.sk*

*UK Bratislava, filozofická fakulta*